**MINISTERUL MEDIULUI, APELOR ŞI PĂDURILOR**

Direcţia Politici şi Strategii în Silvicultură

Nr. 162620/ 04.02.2022

**REFERAT DE APROBARE**

Prin aplicarea Ordinului ministrului mediului, apelor și pădurilor nr. 694/2016pentru aprobarea Metodologiei privind scoaterea definitivă, ocuparea temporară și schimbul de terenuri și de calcul al obligațiilor bănești s-au constatat neclarități și blocaje în punerea în aplicare a acestuia.

Propunem modificarea articolului 2 alineatul (4) motivat de faptul că s-au constatat situații în care terenurile din fondul forestier național care au, conform prevederilor amenajamentelor silvice, altă categorie de folosință decât "pădure", "clasă de regenerare" sau "neproductiv", nu sunt limitrofe cu păduri, situație în care datele și informațiile necesare calculului taxelor și despăgubirilor scoaterii definitive nu pot fi identificate. În atare situații, propunem ca datele și informațiile necesare calculului taxelor și despăgubirilor în cazul scoaterii definitive, să se realizeze în baza unui studiu pedostațional, care identifică cu o precizie ridicată potențialul acelui teren.

Metodologia privind scoaterea definitivă, ocuparea temporară şi schimbul de terenuri şi de calcul al obligaţiilor băneşti, aprobată prin Ordinul ministrului mediului, apelor și pădurilor nr. 694/2016prevede la art. 39 alin. (1):

“*Avizarea și aprobarea scoaterii definitive ori ocupării temporare din fondul forestier național a terenurilor forestiere aflate în litigiu pe rol se pot face numai după soluționarea definitivă și irevocabilă a cauzei de către instanța de judecată.”*

În practică s-au constatat numeroase situații în care unele obiective, inclusiv de utilitate publică, nu au putut fi realizate, deoarece ocuparea temporară a terenului forestier( care este o folosire temporară) nu s-a putut realiza, chiar și în situațiațile în care persoanele aflate în litigiu si-au dat acordul pentru realizarea obiectivului.

Art. 12 alim/ (3) și (5) din Legea energiei electrice și a gazelor naturale nr. 123/2012 prevede:

1. *“Lucrările de realizare și retehnologizare ale capacităților energetice pentru care se acordă autorizații, precum și activitățile și serviciile pentru care se acordă licențe, după caz,* ***sunt de interes public,*** *cu excepția celor care sunt destinate exclusiv satisfacerii consumului propriu al titularului autorizației sau licenței.*

*...................*

*(3) Drepturile de uz și de servitute au ca obiect utilitatea publică, au caracter legal, iar conținutul acestora este prevăzut la art. 14 și se exercită fără înscriere în Cartea funciară pe toată durata existentei capacității energetice sau, temporar, cu ocazia retehnologizării unei capacități în funcțiune, reparației, reviziei, lucrărilor de intervenție în caz de avarie.”*

Art. 14 din Legea energiei electrice și a gazelor naturale nr. 123/2012 prevede:

*“(5) Prin derogare de la prevederile*[*art. 40 alin. (1) din Legea nr. 46/2008, republicată*](https://legislatie.just.ro/Public/DetaliiDocumentAfis/227177)*, cu modificările și completările ulterioare, la realizarea obiectivelor de investiții declarate de utilitate publică și de interes național, în condițiile legii, ocuparea temporară a terenurilor proprietate privată din fondul forestier național și a pășunilor și fânețelor împădurite se face după depunerea de către titularul autorizației/licenței/contractului de concesiune a următoarelor dovezi privind îndeplinirea obligațiilor de notificare și acordare de indemnizații/despăgubiri, după cum urmează:*

***a)****contractul de închiriere/convenție între părți, termenul de plată al indemnizațiilor/ despăgubirilor fiind de 30 de zile de la încheierea contractului de închiriere/convenției, în cazul în care proprietarii sunt identificați;*

***b)******dovada consemnării prealabile, în conturi deschise pe numele titularilor de licențe/contractului de concesiune, a sumelor de bani aferente despăgubirilor, indemnizațiilor, după caz, pentru respectivele imobile în cazul în care proprietarii nu sunt identificați;***

***c)****dovada consemnării prealabile la dispoziția acestora, în termen de 60 de zile de la data la care au fost notificați să se prezinte în vederea semnării convențiilor, dar nu s-au prezentat sau au refuzat încheierea convenției, a sumelor aferente despăgubirilor/indemnizațiilor, în cazul în care proprietarii sunt identificați, dar nu se prezintă sau refuză să încheie convenția.*

*(6) Titularul licenței este obligat să înștiințeze în scris proprietarul bunurilor sau prestatorul activităților care vor fi afectate ca urmare a lucrărilor la capacitățile energetice, cu excepția cazurilor de avarii și a celor generate de situații de forță majoră, situație în care proprietarii sunt înștiințați în termenul cel mai scurt.*

*(7) Titularul licenței este obligat să plătească proprietarilor despăgubirea cuvenită pentru pagubele produse, să degaje terenul și să îl repună în situația anterioară, în cel mai scurt* *timp posibil.”*

 Prezentul proiect de ordin propune o soluție legislativă care să permită realizarea obiectivelor prevăzute de lege în situațiile de litigiu asupra terenului forestier, cu condiția ca persoanele aflate în litigiu să emită în acest scop un acord sub formă autentică.

 În concluzie, este permisă avizarea și aprobarea ocupării temporare din fondul forestier național a terenurilor forestiere aflate în litigiu pe rolul instanțelor, în baza acordului sub formă autentică a părților aflate în litigiu, emis în acest scop.

 Pentru terenurile aflate în litigiu sumele rezultate din valorificarea masei lemnoase existentă pe terenul care face obiectul ocupării temporare și cele datorate pentru ocuparea temporară a terenului forestier potrivit art. 42 alin. (1) lit. b) și d) din Legea nr. 46/2008-Codul silvic, republicată, cu modificările și completările ulterioare, se consemnează într-un cont bancar deschis pe numele iniţiatorului proiectului şi se eliberează prin dispoziţia iniţiatorului proiectului, în termen de maxim 30 zile de la data rămânerii definitive a hotărârii instanței de judecată.

 Pentru terenurile prevăzute la alin.(11), sumele achitate potrivit art. 42 alin. (1) lit. c) și e) din Legea nr. 46/2008-Codul silvic, republicată, cu modificările și completările ulterioare se indisponibilizează de către ocolul silvic în fondul de conservare și regenerare a pădurilor, până la data rămânerii definitive a hotărârii instanței de judecată.

 Având în vedere cele anterior menționate vă rugăm să fiţi de acord cu elaborarea proiectului de ordin pentru modificarea și completarea Metodologiei privind scoaterea definitivă, ocuparea temporară şi schimbul de terenuri şi de calcul al obligaţiilor băneşti, aprobată prin Ordinul ministrului mediului, apelor și pădurilor nr. 694/2016 .

**DIRECTOR,**

**Dănuț IACOB**